വലിയ പടത്തലവന് അയ്യങ്കാളി അശരണര്ക്ക് ആശ്രിതനായ മഹാത്മാ അയ്യങ്കാളിയുടെ 159ാം ജന്മദിനമാണ് നാളെ. 1863 ആഗസ്റ്റ് 28 ചിങ്ങമാസത്തിലെ അവിട്ടം ദിനത്തില് തിരുവനന്തപുരത്ത് വെങ്ങാനൂരില് അയ്യന്റെയും മാലയുടെയും മകനായി കാളി ജനിച്ചു. 1941 ജൂണ് 18ന് അന്തരിക്കുന്നതുവരെ, അടിച്ചമര്ത്തപ്പെട്ട ജനവിഭാഗത്തിന്റെ മോചനത്തിനായി അദ്ദേഹം കര്മ്മനിരതനായിരുന്നു. അയ്യങ്കാളിയുടെ ക്ഷേത്രം വിദ്യാലയമായിരുന്നു. ശാശ്വതമായ മാറ്റത്തിനുള്ള കരുത്ത് അവിടെ നിന്നേ കിട്ടുകയുള്ളൂ എന്ന് ആ ബുദ്ധിശാലിക്ക് അറിയാമായിരുന്നു. ഇവിടെ നിലനിന്ന സാമൂഹിക വൈരുദ്ധ്യങ്ങള്, തിന്മകള് എന്നിവ അയ്യങ്കാളി കുട്ടിക്കാലത്തുതന്നെ തിരിച്ചറിഞ്ഞു. മേലാളര്ക്കുവേണ്ടി പണിയെടുക്കുക മാത്രമായിരുന്നു കീഴാളരുടെ ധര്മ്മം. അന്നത്തെ സാമൂഹിക കെട്ടുപാടില് വിള്ളലുണ്ടാക്കി മാറ്റം സൃഷ്ടിക്കുക എന്നത് ദുഷ്കരമെന്ന് അയ്യങ്കാളിക്ക് അറിയാമായിരുന്നു. തന്റെ ഉദ്ദേശ്യസാദ്ധ്യത്തിന് അവധാനതയോടെ നീങ്ങേണ്ടിയിരിക്കുന്നുവെന്ന് അയ്യങ്കാളി തിരിച്ചറിഞ്ഞു. അങ്ങനെ ചുവടുകള് വച്ചു. വിധേയത്വത്തിന് അല്പം പിഴവുവന്നാല് അധഃസ്ഥിതരെ മേലാളര് അടിച്ചും തൊഴിച്ചും നിരപ്പാക്കുമായിരുന്നു. അദ്ദേഹത്തിന്റെ അനുചരന്മാര് കുടികളില് ചെന്നു മനുഷ്യാവകാശ ബോധവത്കരണം നടത്തി. കായികമായും മാനസികമായും ഇത് അയ്യങ്കാളിയുടെ പ്രവര്ത്തനങ്ങള്ക്ക് ഉത്തേജകമായി. ചിരട്ടയില് ചായക്കടയുടെ പിന്നില് ചായ കൊടുക്കുന്ന സമ്ബ്രദായത്തെ താത്വികമായിത്തന്നെ നേരിട്ടു. അയ്യങ്കാളി സ്വജനങ്ങളോട് ചോദിച്ചു നാം എന്തിനു അയിത്തം കാട്ടുന്നവര് എടുത്തുവയ്ക്കുന്ന ചിരട്ടച്ചായ മോന്തണം? നമ്മുടെ കുടികളില് ചായ അനത്തി നല്ല പാത്രങ്ങളില് ആവോളം കുടിക്കാമല്ലോ. കൂടുതല് സംതൃപ്തിയുമുണ്ടാകും. പണവും ലാഭിക്കാം. സഞ്ചാരസ്വാതന്ത്ര്യം നിഷേധിക്കുന്നവരുടെ മനസില് സ്ഥിരമായ അടയാളം സൃഷ്ടിക്കാന് അയ്യങ്കാളി ദൃഢനിശ്ചയത്തോടെ അതീവ ശ്രദ്ധേയവും കുലീനവുമായ സഞ്ചാരമായിരുന്നു നടത്തിയത്. വെള്ളക്കാളകളെ പൂട്ടി പ്രത്യേകം തയ്യാറാക്കിയ വില്ലുവണ്ടിയില് വെള്ളവസ്ത്രവും തൂവെള്ള തലപ്പാവും അണിഞ്ഞ് ഉപവിഷ്ടനായി പൊതുനിരത്തിലൂടെ സഞ്ചരിച്ചു. കീഴ് ജാതിക്കാര്ക്ക് ഉയര്ച്ച വേണമെങ്കില് അവര്ക്ക് ആത്മാഭിമാനമുണ്ടാകണം. ആത്മാഭിമാനമുണ്ടാകണമെങ്കില് വിദ്യാഭ്യാസവും അറിവും നേടണം. സമുദായത്തിലെ കുട്ടികള്ക്ക് വേണ്ടി 1904ല് ഒരു കുടിപ്പള്ളിക്കൂടം ആരംഭിച്ചു. പിന്നീട് ഒരു പ്രത്യേക പ്രാഥമിക സ്കൂള് തുടങ്ങി. അത് സവര്ണര് തീവച്ചുനശിപ്പിച്ചു. അയ്യങ്കാളി പിന്മാറിയില്ല. കൈതമുക്ക് പരമേശ്വരന്പിള്ളയെ അദ്ധ്യാപകനാക്കിക്കൊണ്ട് വേറൊരു വിദ്യാലയം വെങ്ങാനൂരില് സ്ഥാപിച്ചു. ഓരോ ജനവിഭാഗത്തിനും പ്രത്യേകം ജോലി. അതുമാറാന് പാടില്ല. മാറിയാല് ദൈവകോപം എന്ന പാരമ്ബര്യത്തെ വെല്ലുവിളിച്ചുകൊണ്ട് അധഃസ്ഥിതരുടെ തൊഴില് പരിചയം മെച്ചപ്പെടുത്താന് പന്ത്രണ്ടു തറികളുള്ള ഒരു നെയ്ത്തു സ്കൂള് അദ്ദേഹം വെങ്ങാനൂരില് സ്ഥാപിച്ചു. ഏഴകളുടെ കേസ് കേള്ക്കാന് ജഡ്ജി കോടതിവളപ്പില് മരച്ചുവട്ടില് വന്നിരിക്കുമായിരുന്നു. ഇത് നിയമത്തിനു മുമ്ബില് എല്ലാവരും സമന്മാര് എന്ന സങ്കല്പത്തിനു എതിരാണെന്ന് അയ്യങ്കാളി മനസിലാക്കി. ജനങ്ങള്ക്ക് നിയമപരിരക്ഷ നല്കാന് ബാദ്ധ്യസ്ഥമായ കോടതിതന്നെ പൗരാവകാശ നിഷേധത്തെ പ്രോത്സാഹിപ്പിക്കുന്നതായിരുന്നു ഈ നടപടി. അധഃസ്ഥിത ജനങ്ങള് അങ്ങോട്ടുചെന്ന് യാഥാസ്ഥിതിക കോടതിയുടെ വിവേചനത്തിനു വിധേയരാകേണ്ട എന്ന് അയ്യന്കാളി ആഹ്വാനം ചെയ്തു. അധഃസ്ഥിതരുടെ പ്രശ്നങ്ങള് കേട്ടു പരിഹാരം കാണാന് ആഴ്ചയില് ഒരു ദിവസം അയ്യങ്കാളി മാറ്റിവച്ചു. അങ്ങനെ നിങ്ങള്ക്ക് നിങ്ങളുടെ കോടതി, ഞങ്ങള്ക്ക് ഞങ്ങളുടെ കോടതി എന്ന അവസ്ഥ നീതിത്തുലാസിന്റെ തട്ടുകള് ഒരിക്കലും സമനിലയിലാവുകയില്ല എന്ന അവസ്ഥ സമൂര്ത്തമായി ആവിഷ്കരിക്കപ്പെട്ടു. ഇത് അയ്യന്കാളിയുടെ ദാര്ശനിക സംഭാവനകളില് പ്രധാനപ്പെട്ടതാണ്. നീതിനിര്വഹണ വ്യവഹാരത്തിന്റെ ലോകചരിത്രത്തില് ഇത് ആദ്യത്തേതാണ്. ജനിച്ച മണ്ണില് മനുഷ്യരായി ജീവിക്കാന് നിരന്തരമായ പോരാട്ടങ്ങളാണ് അയ്യന്കാളിയുടെ നേതൃത്വത്തില് നടന്നത്. അനന്യസാധാരണമായ ക്രാന്തദര്ശിത്വമുള്ള അയ്യങ്കാളി അടിസ്ഥാന സജ്ജീകരണങ്ങളൊരുക്കി അവയുടെ ഫലശേഷി സ്വയം ബോദ്ധ്യപ്പെട്ടതിന്റെ ഉറപ്പോടെയാണ് ഓരോ പടനീക്കവും നടത്തിയിട്ടുള്ളത്. യഥാര്ത്ഥ തന്ത്രജ്ഞന് നിര്ണായക നീക്കത്തിനു മുന്പേ തന്നെ ലക്ഷ്യത്തിന്റെയും മാര്ഗത്തിന്റെയും സൂക്ഷ്മാംശങ്ങള് വരെ ആസൂത്രണം ചെയ്ത് കൃത്യസമയത്തു മാത്രമേ പ്രത്യാക്രമണം നടത്തുകയുള്ളൂ. അയ്യങ്കാളി സാമൂഹിക വിപ്ളവത്തില് ലോകത്തിനു മാതൃകയായ വലിയ പടത്തലവന് തന്നെയാണ്. വാസ്തവത്തില് മഹാത്മാ അയ്യങ്കാളിയുടെ വ്യവഹാരിക ദാര്ശനിക, വിധി നിഷേധ, പ്രവൃത്തി നിവൃത്തികളെ അധികരിച്ച് ഗവേഷണ പ്രബന്ധങ്ങളും ബൃഹദ് ജീവചരിത്രവും രചിക്കപ്പെടേണ്ടതുണ്ട്. ലേഖകന്റെ ഫോണ് : 9446556516